**Срокове за прием в първи клас за учебната 2018/2019 година в общинските училища на град Пловдив**

Общинската администрация уведомява родителите на родените през 2011 година деца, които подлежат на задължителен прием в първи клас през учебната 2018/2019 година, че вече са ясни сроковете, според които ще бъде осъществено класирането и записването на децата им. От 2017 година е въведен централизиран електронен прием на учениците в първи клас в общинските училища на град Пловдив. Новите правила за 2018 година са уточнени и са публикувани на интернет страницата на системата на адрес <http://priem.plovdiv.bg> в раздела „Нормативни документи“.

На същото място е публикуван и утвърденият График на дейностите за 2018 година. Той съдържа всички срокове, свързани с обявяването на свободните места, участието в предвидените три класирания и записването на бъдещите ученици в първи клас.

Резултатите от първото класиране ще бъдат обявени на **5 юни 2018 година**. Свободните места за него ще бъдат публикувани в електронната система от училищата в срок до **2 май 2018 година**. Предвижда се след тази дата да започне подаването от родителите на заявления за участие в първото класиране онлайн в електронната система. Моментът на подаване на заявлението няма да има никаква тежест при класиранията. Важно е да бъде спазен само крайният срок. За първото класиране родителите следва да подадат заявления онлайн **до 3 юни 2018 г.** Ако нямат достъп до интернет и се затрудняват с въвеждането на заявление, могат да подадат на хартиен носител по образец своите заявления за кандидатстване в срок до **31 май 2018 г.** в училището, което им е първо желание. Двата варианта са равностойни, но при подаването на заявления по интернет ще имат достъп до повече информация (в това число и до резултатите от класиранията) и възможността за промяна в желанията ще е по-лесна. Много важно изискване е подаването само на едно заявление (по интернет или на хартиен носител). Системата няма да позволи въвеждане на второ заявление за едно дете.

Предвидени са второ (на 19.06.2018 г.) и трето (на 3.07.2018 г.) класиране. За всички важни срокове за тези класирания родителите ще могат да се запознаят от сайта на електронната система. След третото класиране родителите на незаписаните деца ще подават заявления за записване в училищата, в които има останали свободни места.